एथेंस में हजारों लोगों ने निकाली रैली, पुलिस से झड़प  
यूनान सरकार द्वारा फिजूलखर्ची रोकने के लिए लगाए गए उपायों के विरोध में हजारों की संख्या में लोगों ने एथेंस में रैली निकाली।
यूनान सरकार द्वारा फिजूलखर्ची रोकने के लिए लगाए गए उपायों के विरोध में हजारों की संख्या में लोगों ने बुधवार को एथेंस में रैली निकाली। इस दौरान लोगों ने पुलिस पर पत्थर फेंके और उनकी पुलिस के साथ झड़प भी हुई। यूनान बजट घाटे के संकट से जूझ रहा है।  समाचार एजेंसी डीपीए के मुताबिक पुलिस ने प्रदर्शनकारियों को तितर बितर करने के लिए उन पर आंसू गैस के गोले दागे। लोग काम को छोड़कर 24 घंटे के राष्ट्रव्यापी हड़ताल में शामिल हुए हैं। हजारों की संख्या में लोगों ने राजधानी के विभिन्न हिस्सों में पुलिस पर पत्थर और बोतलें फेंकीं।  इस हड़ताल का आह्वान देश की सबसे बड़ी सार्वजनिक एवं निजी क्षेत्र के संघों ने किया है। हड़ताल की वजह से सरकारी कार्यालय, स्कूल और सार्वजनिक परिवहन अवरुद्ध हुए जबकि अस्पताल और एम्बुलेंस सेवाएं आपातकालीन कर्मियों के सहयोग से चलाई गईं। प्रदर्शनकारी दोरिया सिरिगोटी ने कहा, "मैं इसलिए प्रदर्शन कर रही हूं कि क्योंकि सरकार को इस संकट की जिम्मेदारी तय करनी है। यहां के नेताओं ने देश को लूट लिया है और किसी को न्याय के कठघरे में नहीं लाया गया है।"